नाचै दियां दूइयां मुद्रां बी भावपूर्ण ते सुथऱियां न। पैहले पुज्ज ढोलिया इक्क त्रिक्खी तिग्गी दिन्दा ऐ तक् धिन! तक् धिन्! ! तक् धिन् ! ! ! ते एदे कन्ने गै नच्चने आले अपने दमैं मूंढे सेधा च लेइयै, ङूठे दे कन्ने आली औंगल इस चाली खड़ी करदे न, जियां आखो उस पालनहार-कतरि पासै ध्यान करै करदे न! ते लोक-कला दी अपनी ए भेट ओदे चरणें च चाढ़ा करदे न इक हुशकनी कन्ने खब्बा पैर अग्गें बधाइयै मद्धम लै दे उप्पर गेड़(घेरा) बन्नियै निक्कियां-निक्कियां घिस्सड़दियां गैईं पुट्टन लगदे न। ढोलै पर इक डूंगा गेड़ा, नच्च नेईं तेज करने दा शारा दिन्दा ऐ लगदे गै, नच्चने आले अपनियां दोऐ बामां, पूरियां इक दूई दै आमनै-सामनै खोलियै पैह्लें सज्जा ते फी खब्बी बक्खी लेई जन्दे न। अद्ध-खुल्ली मुट्ठ ते ङूठे दे कन्ने आली औंगल पहलें आंगर ते गैईं पैहलें कशा दना लम्मियां। अगली मुद्रा च बामां छात्ती दे अग्गें इस चाली नेड़ियां करदे न जियां आखो कोई ञ्याणा गोदा च लेदा होऐ। इस मौकै लोक अपने-अपने ञ्याणे गिल्लुएं गी, बारी सिर नच्चने आल दी गोदा च दिन्दे चलदे न, ते नच्चने आले लाड़े-लाड़ें उनें ञ्याण गी नचान्दे-खडान्दे ते हसदे, मुआं मिट्ठी-मिट्ठी ‘सी-सी’ ‘शू शू’ बोलदे जन्दे न। इक-इक गेड़ लोआइयै बच्चें गी बापस देई ओड़दे न। मगरा ढोल्लै पर "तरंग" जन डूंगा गेड़ लगदा ऐ, ते नच्चने आलें दे अद्दें-खुल्ले हत्थ सिरै परेडे चकोई जन्दे न। ढोल्लै दी टकोदी टनकोरै पर, लम्मी गैईं दे पैर ‘थप्प-थप्प’ करदे पौंदे जन्दे न। ते चकोई दी बांमें समेत, उन्दा लक्क सज्जै सब्बै हुशकी खंदा जंदा ऐ। एदे कन्नें घुंघरूएं ‘’ दी टनकारै दा ताल ते मु’आं चा हो-हो दी मुहारनी निकलदी जन्दी ऐ। नाचै दी बोली च इसी ‘धमाल’ आखदे न।